Skilsmisser er sjældent problemfrie eller behagelige, men langt de færreste ender så galt som tilfældet er for Rico og Lisbeth Markussen fra Viborg.

Efter to års kamp om forældremyndighed og samvær med børnene ender skilsmissen mellem Rico og Lisbeth med, at hun flygter ud af landet med deres tre fælles børn, fordi hun ikke vil efterleve en dom, der kræver, at hun udleverer børnene til samvær med eksmanden.

Overbevisningen om, at børnene tager skade af at se faderen, får Lisbeth til at tage et drastisk skridt. Hun forlader Danmark i en udførligt planlagt plan, der går over flere østeuropæiske lande til Den Dominikanske Republik inden endestationen Peru i Sydamerika.

På samme tid som Lisbeth planlægger og udfører sin flugt, sidder eksmanden Rico intetanende tilbage i hjemmet i Viborg.

Bortførelsessager fra Danmark til udlandet

• I 2015 behandlede Koordinationsenheden for Børnebortførelser i alt 64 børnebortførelsessager, der omhandlede i alt 110 børn.

• 31 af disse sager omhandler 44 børn og vedrører bortførelser til lande, som Danmark har en udleveringsaftale med.

• 33 sager omhandler 56 børn og vedrører bortførelser til lande, som Danmark ikke har en udleveringsaftale med.

• Kilde: Social- og Indenrigsministeriet

Fra forelskelse til krisecenter

Rico og Lisbeth møder hinanden allerede i folkeskolen, hvor de går i samme klasse. Men parret bliver først rigtig forelsket, efter de begge fylder 30 år. De flytter sammen, og snart efter bliver de gravide med deres ældste barn Kristian.

Allerede her begynder skænderierne så småt, men det til trods kommer børnene Johanne og Sigurd også til verden.

'Børn under jorden' DR sender dokumentarserien 'Børn under jorden' de næste tre mandage. Første afsnit sendes i aften klokken 20.45 på DR1. Efterfølgende kan det ses på DR TV.

De mange skænderier parret imellem kulminerer en forårsaften i 2013. Lisbeth synes, at Ricos temperament går ud over børnene, og en aften, hvor Rico skal putte ungerne, mens Lisbeth ammer det yngste barn, Sigurd, bliver det hele for meget.

- Jeg går ned på værelset og siger til Rico, at jeg tror, jeg skal overtage putningen af Kristian, der er ulykkelig. Men jeg får at vide, at jeg fandeme bare skal skride, for han havde styr på det. Så sagde jeg: 'Hvis det er på den her måde, du vil være familie på, så flytter jeg'. Der kunne jeg bare ikke mere, siger Lisbeth.

Den følgende dag i april 2013 tager Lisbeth de tre børn med og flytter på krisecenter.

Fakta: Hvad er Statsforvaltningen?

• Hvis forældre har brug for hjælp til deres forældresamarbejde, kan de kontakte Statsforvaltningen. Forvaltningen tilbyder blandt andet børnesagkyndig rådgivning og konfliktmægling, når det handler om forældremyndighed, barnets bopæl og samvær.

• I 2015 behandlede Statsforvaltningen 8.767 sager om forældremyndighed og/eller bopæl. I 73 procent af sagerne blev forældrene enige om en aftale undervejs i sagsbehandlingen.

• I sager om forældremyndighed og bopæl er det retten, der skal træffe en afgørelse, hvis forældrene ikke bliver enige under Statsforvaltningens sagsbehandling. Sidste år sendte Statsforvaltningen 2.365 sager om forældremyndighed/bopæl videre i retten.

• Statsforvaltningen behandlede i 2015 13.602 sager om samvær. I sager om samvær er det Statsforvaltningen, der træffer en afgørelse, hvis forældrene ikke kan blive enige om en aftale undervejs i sagsbehandlingen.

• Kilde: Statsforvaltningen

Fra Viborg til Lima

I sommeren 2015 tager Lisbeth fem ugers ferie med børnene, og afrejsedagen bliver den sidste gang, Rico ser sine børn.

Lisbeth fortæller ikke børnene om sin endelige plan. De tror, de skal på ferie. Lisbeth har allieret sig med en journalist, der er med på en del af rejsen, da hun vil vise og forklare sin handling.

I bil kører Lisbeth med børnene på bagsædet fra Viborg og ned gennem Europa. Hun kører gennem Tyskland, Ungarn og ender i første omgang i Serbien. Her skal hun købe falske pas gennem en kontaktperson, som hun har fået kontakt til hjemme i Danmark.